b'\n_START_ARTICLE_\nSveti Lovrenc, Prebold\n_START_SECTION_\nOpis naselja\n_START_PARAGRAPH_\nRazlo\xc5\xbeeno naselje z grmi\xc4\x8dastim jedrom le\xc5\xbei na ju\xc5\xbenem obrobju Spodnje Savinjske doline, vzhodno od Prebolda. Va\xc5\xa1ko ozemlje sega od rek Bolske in Savinje (Kotov) na severu, do severnih pobo\xc4\x8dij Golave in Burkelj\xc4\x8devega hriba na jugu. Skozi naselje te\xc4\x8de potok Reka, desni pritok Bolske. Sveti Lovrenc sestavlja ve\xc4\x8d zaselkov: Burkelj\xc4\x8dev hrib, Gmajna, Lokavec, Ro\xc5\xbemarin gasa, Bre\xc5\xbenica in osrednji del, poimenovan vas.\n_START_SECTION_\nZgodovina\n_START_PARAGRAPH_\nIme je vas dobila po patronu tukaj\xc5\xa1nje cerkve, Svetem Lovrencu. V \xc4\x8dasu po drugi svetovni vojni je bila vas poimenovana Gornja vas, vendar pa to ime med doma\xc4\x8dini ni nikoli za\xc5\xbeivelo, saj smo jo leta 1991 ponovno, tokrat prostovoljno, preimenovali nazaj v Sveti Lovrenc. _NEWLINE_\xc5\xa0entlovrenc, \xc5\xa0entloranc, \xc5\xa0tleranc, \xc5\xa0tlaranc,... kot pravijo doma\xc4\x8dini ima veliko znamenitosti, med katerimi so ostanki ru\xc5\xa1evin gradu \xc5\xbda\xc5\xbeenberg (Sachsenwart), \xc5\xa0tok oziroma imenitna zidana hi\xc5\xa1a z nadstropji, pokopali\xc5\xa1\xc4\x8de, \xc5\xa1tevilne kapele, kri\xc5\xbee in znamenja, ter seveda cerkev. Slednja je bila zgrajena \xc5\xbee v \xc4\x8dasu romanike (prvi\xc4\x8d se omenja \xc5\xbee davnega leta 1247) in spada pod preboldsko faro._NEWLINE_Vas je bila nekdaj znana tudi po opekarni v Lokavcu, katere obratovanje se je zaklju\xc4\x8dilo v osemdesetih letih 20. stoletja.\n_START_SECTION_\nTurizem\n_START_PARAGRAPH_\nV hribovitem predelu v okolici se razvija kme\xc4\x8dki turizem in planinarjenje, medtem ko dolinski del le tega dopolnjuje s ponudbo rekreativnega ribolova, konjeni\xc5\xa1tva, jadralnega letalstva ter mnogimi \xc5\xa1portno rekreativnimi povr\xc5\xa1inami.'